3.3.

În cazul subsistemului material rulant, caracteristicile specifice, pe lângă considerentele menționate în anexa III la directivă, sunt următoarele: 3.3.1. Siguranță Cerința esențială 1.1.1: „Proiectarea, construcția sau asamblarea, întreținerea și supravegherea componentelor critice pentru siguranță și în special a componentelor implicate în circulația trenurilor trebuie să garanteze siguranța la un nivel care să corespundă obiectivelor fixate pentru rețea, inclusiv pentru situații limită specifice.” Această cerință de siguranță are aplicabilitate universală; după cum se specifică la capitolul 1 punctul 1.3, acest document se limitează la definirea acelor condiții care au implicații pentru interoperabilitate. În această privință, această cerință esențială se consideră ca fiind îndeplinită atunci când sunt îndeplinite toate criteriile de bază care definesc materialul rulant din capitolul 4 al prezentei STI. Cerința esențială 1.1.2: „Parametrii implicați în contactul roată/șină trebuie să respecte cerințele de stabilitate necesare pentru a garanta circulația în deplină siguranță la viteza maximă admisă.” Pentru a îndeplini această cerință, profilurile roților, uzura admisibilă a profilului și componentele care afectează stabilitatea în timpul deplasării sunt specificate la punctul 4.2.10 astfel încât să fie complet compatibile cu criteriile pentru șinele de cale ferată definite în subsistemul infrastructură. Având în vedere importanța menținerii acestor parametri pentru a garanta exploatarea în siguranță, este necesară luarea de măsuri pentru monitorizarea continuă sau periodică a acestor parametri în vederea prevenirii deteriorării lor în timp. Cerința esențială 1.1.3: „Componentele folosite trebuie să reziste la orice solicitări normale sau excepționale specificate pe timpul duratei lor de serviciu. Consecințele în materie de siguranță ale oricăror defecțiuni accidentale trebuie limitate prin mijloace adecvate.” Componentele implicate în raport cu fiecare cerință corespund elementelor constitutive și elementelor ale căror caracteristici sunt descrise în prezenta STI, împreună cu dispozitivele de monitorizare a acestora. Caracteristicile principale pentru această cerință sunt: — rezistența statică a structurilor vehiculelor; — criteriile de uzură a roților, definite în funcție de materialul ales; — detectarea supraîncălzirii cutiilor de osii; — condițiile de mediu pentru care sunt specificate echipamentele materialului rulant; — caracteristicile parbrizului. Caracteristicile relevante care trebuie verificate pe baza prezentei STI sunt definite la punctele 4.1.7, 4.2.10, 4.3.12 și 4.3.19. De asemenea, sunt specificate unele caracteristici pentru a îndeplini această cerință în contextul interfeței cu subsistemul infrastructură: — forțele maxime exercitate pe șine; — căldura transmisă șinei; — efectele vânturilor laterale. Caracteristicile relevante care trebuie verificate pe baza prezentei STI sunt definite la punctele 4.1.1, 4.2.15 și 4.2.14. Cerința esențială 1.1.4: „Proiectarea instalațiilor fixe și a materialului rulant, precum și alegerea materialelor utilizate trebuie să urmărească limitarea producerii, a propagării și a efectelor focului și fumului în caz de incendiu.” Această cerință este prevăzută la punctul 4.3.11, care reglementează protecția în caz de incendiu. Caracteristicile relevante care trebuie verificate pe baza prezentei STI sunt definite la punctul 4.3.11. Cerința esențială 1.1.5: „Orice dispozitive destinate a fi manevrate de utilizatori trebuie proiectate astfel încât să nu le fie afectată siguranța în caz de utilizare previzibilă într-o manieră neconformă cu instrucțiunile afișate.” Actualul mod de proiectare a trenurilor ia deja în considerare aceste riscuri. Nu este necesară definirea unor caracteristici specifice numai pentru interoperabilitate. Cerința esențială 2.4.1, primul paragraf: „Structurile materialului rulant și ale legăturilor între vehicule trebuie proiectate astfel încât să protejeze spațiile unde se găsesc pasagerii și spațiile de conducere, în caz de coliziune sau deraiere.” Pentru a îndeplini această condiție, structurile vehiculului sunt proiectate cu un dispozitiv de siguranță pasiv. Principiul de bază al acestuia ia în considerare posibilitatea unei coliziuni cu un obstacol, precum un camion de mare tonaj la o trecere de nivel sau o cădere de stânci, situație în care compartimentele de călători și cele ale mecanicului de locomotivă suferă deformări minime. Energia generată în urma coliziunii trebuie să fie absorbită de zonele de tampon neocupate de persoane, proiectate pentru eventualitatea unor astfel de situații, zone care limitează forțele de decelerare și previn încălecarea vagoanelor. Caracteristicile relevante care trebuie verificate pe baza cu prezentei STI sunt definite la punctul 4.1.7. Cerința esențială 2.4.1, al doilea paragraf: „Echipamentele electrice nu trebuie să compromită securitatea și funcționarea instalațiilor de comandă, control și semnalizare.” Această cerință este îndeplinită de criteriile definite în STI referitoare la sistemele de control-comandă, la punctul privind compatibilitatea electromagnetică dintre materialul rulant și sistemul de semnalizare. Constrângerile de exploatare pe infrastructura existentă sunt tratate de la caz la caz. Respectarea limitelor definite pentru instalațiile existente este o cerință imperativă. Pentru a afla diferitele caracteristici ale infrastructurii, trebuie să se consulte „Registrul de infrastructură”, în care sunt prezentate informații individual pentru fiecare linie. Caracteristicile relevante care trebuie verificate pe baza prezentei STI sunt definite la punctul 4.1.9. Cerința esențială 2.4.1, al treilea paragraf: „Tehnicile de frânare și eforturile exercitate trebuie să fie compatibile cu concepția șinelor, a lucrărilor de construcție căi ferate și a sistemelor de semnalizare.” Pentru prezenta STI, această cerință se referă la doi parametri de bază: — performanțele de frânare definite la punctul 4.1.5; — forța longitudinală maximă, definită la punctul 4.1.1 litera (c), care trebuie aplicată șinelor fără să se depășească forța longitudinală maximă admisă pe infrastructură. De asemenea, la punctul 4.2.15 se tratează separat cazul particular al sistemelor de frânare care nu utilizează aderența roților la șine, ci efectele electromagnetice asupra șinei (frâne pe bază de curenți turbionari), pentru a evalua consecințele efectelor termice asupra șinelor. Cerința esențială 2.4.1, al patrulea paragraf: „Trebuie adoptate măsuri pentru prevenirea accesului la componentele sub tensiune, pentru a nu pune în pericol siguranța persoanelor.” Pentru a îndeplini această condiție, materialul rulant poate fi fabricat și în conformitate cu standarde europene privind protecția împotriva electrocutării. Caracteristicile relevante care trebuie verificate pe baza prezentei STI sunt definite la punctul 4.3.17. Cerința esențială 2.4.1, al cincilea paragraf: „În caz de pericol, dispozitivele trebuie să permită pasagerilor să informeze mecanicul de locomotivă și să permită personalului însoțitor să îl contacteze pe acesta.” Această cerință privește indicațiile furnizate călătorilor referitoare la semnalul de alarmă pus la dispoziția acestora. Diferitele funcții ale sistemului de sonorizare și ale interfonului dintre mecanicul de locomotivă și echipajul trenului sunt destinate să răspundă acestei cerințe. Caracteristicile relevante care trebuie verificate pe baza prezentei STI sunt definite la punctul 4.2.12. Cerința esențială 2.4.1, al șaselea paragraf: „Ușile de acces trebuie să fie dotate cu un sistem de deschidere și închidere care să garanteze siguranța pasagerilor.” Această cerință este reglementată de specificația funcțională privind comanda ușilor și de constrângerile referitoare la posibilitatea deschiderii acestora. Caracteristicile relevante care trebuie verificate pe baza prezentei STI sunt definite la punctul 4.2.6. Cerința esențială 2.4.1, al șaptelea paragraf: „Trebuie prevăzute și semnalizate ieșiri de siguranță.” Numărul ieșirilor de siguranță, amplasarea, funcționarea și modalitatea de semnalizare a acestora sunt definite în prezenta STI pentru a îndeplini cerința referitoare la evacuare. Caracteristicile relevante care trebuie verificate pe baza prezentei STI sunt definite la punctele 4.2.7 si 4.2.8. Cerința esențială 2.4.1, al optulea paragraf: „Trebuie prevăzute dispoziții adecvate care să țină seama de condițiile specifice de securitate în tunelurile cu lungimi mari.” Dispozițiile referitoare la protecția împotriva incendiilor și a fumului, proiectarea garniturii de tren cu câte o cabină pentru mecanicul de locomotivă la fiecare capăt, semnalele de alarmă care permit mecanicului de locomotivă să aleagă punctul de oprire, iluminatul de siguranță, sistemul de sonorizare și celelalte elemente definite în prezenta STI conlucrează la îmbunătățirea siguranței în tuneluri. Condițiile suplimentare ale acestei cerințe sunt grupate într-un punct special. Acestea sunt prevăzute numai pentru materialul rulant utilizat cu regularitate în tunelurile de mare lungime care fac obiectul unor cerințe specifice precizate în „registrul de infrastructură”. Caracteristicile relevante care trebuie verificate pe baza prezentei STI sunt definite la punctele 4.3.14 si 4.2.12. Cerința esențială 2.4.1, al nouălea paragraf: „Constituie o cerință absolută existența la bordul trenului a unui sistem de iluminat de siguranță cu o intensitate și autonomie suficiente.” Această cerință este asigurată prin definirea funcțiilor principale ale sistemului de iluminat de siguranță. Caracteristicile relevante care trebuie verificate pe baza prezentei STI sunt definite la punctul 4.3.15. Cerința esențială 2.4.1, al zecelea paragraf: „Trenurile trebuie să fie dotate cu un sistem de sonorizare care să permită transmiterea mesajelor către pasageri atât de către personalul de la bordul trenului, cât și de către personalul de control la sol.” Această cerință este asigurată prin definirea funcțiilor principale ale sistemului de sonorizare. Caracteristicile relevante care trebuie verificate pe baza prezentei STI sunt definite la punctul 4.3.16. 3.3.2. Fiabilitate și disponibilitate Cerința esențială 1.2: „Supravegherea și întreținerea componentelor fixe sau mobile care sunt implicate în circulația trenurilor trebuie să fie organizate, efectuate și cuantificate astfel încât funcționarea lor să fie menținută în condițiile prevăzute.” Cerința esențială 2.4.2: „Proiectarea echipamentelor esențiale și a echipamentelor de rulare, tracțiune și frânare, precum și a sistemului de comandă și control trebuie, într-o situație de avarie specificată, să permită trenului să își continue deplasarea fără consecințe nefaste pentru echipamentele rămase în serviciu.” Atingerea performanțelor specificate la punctele 4.1.5, 4.2.1, 4.2.9, 4.3.1 și 4.3.3 permite îndeplinirea acestor două cerințe. 3.3.3. Cerințe privind sănătatea Cerința esențială 1.3.1: „Materialele susceptibile, datorită modului de utilizare, să pună în pericol sănătatea persoanelor care au acces la ele nu trebuie utilizate în trenuri și infrastructuri feroviare.” Această cerință, care nu este specifică domeniului feroviar, este asigurată prin respectarea legislației europene sau interne corespunzătoare. Cerința esențială 1.3.2: „Aceste materiale trebuie alese, instalate și folosite astfel încât să limiteze emisiile de fum sau gaze, în special în caz de incendiu.” Așa cum s-a definit deja la punctul 3.3.1, care tratează cerința esențială 1.1.4, această cerință este tratată la punctul 4.3.11, care se referă la protecția împotriva incendiilor. Caracteristicile relevante care trebuie verificate pe baza prezentei STI sunt definite la punctul 4.3.11. 3.3.4. Protecția mediului Cerința esențială 1.4.1: „Repercusiunile asupra mediului datorate realizării și exploatării sistemului feroviar transeuropean de mare viteză trebuie evaluate și luate în calcul în stadiul de proiectare a sistemului în conformitate cu dispozițiile comunitare în vigoare.” În privința materialului rulant, această cerință este asigurată prin definirea caracteristicilor limită referitoare la zgomotul exterior, interferențele electromagnetice, precum și la poluarea luminoasă. Caracteristicile relevante care trebuie verificate pe baza prezentei STI sunt definite la punctele 4.1.8, 4.1.9, 4.2.20. Cerința esențială 1.4.2: „Materialele folosite în trenuri și infrastructuri trebuie să împiedice emisiile de fum sau gaze nocive și periculoase pentru mediu, în special în caz de incendiu.” Această cerință, care nu este specifică domeniului feroviar, este asigurată prin respectarea legislației europene sau interne corespunzătoare. Cerința esențială 1.4.3: „Materialul rulant și sistemele de alimentare cu energie trebuie proiectate și produse astfel încât să fie compatibile din punct de vedere electromagnetic cu instalațiile, echipamentele și rețelele publice sau private cu care ar putea să interfereze.” Această cerință esențială este asigurată prin definirea parametrului de bază „Caracteristici limită legate de interferențele electromagnetice exterioare”. Caracteristicile relevante care trebuie verificate pe baza prezentei STI sunt definite la punctul 4.1.9. 3.3.5. Compatibilitatea tehnică Cerința esențială 1.5: „Caracteristicile tehnice ale infrastructurilor și ale instalațiilor fixe trebuie să fie compatibile între ele, precum și cu cele ale trenurilor care urmează să fie utilizate în sistemul feroviar transeuropean de mare viteză. În cazul în care respectarea acestor caracteristici se dovedește dificilă pe anumite tronsoane de rețea, se pot aplica soluții temporare, care să asigure compatibilitatea în viitor.” Această cerință generală privește criteriile fundamentale pentru materialul rulant care corespund caracteristicilor definite în capitolul 4 din prezenta STI. Se au în vedere mai multe anumite soluții temporare. Se va recurge la acestea în anumite cazuri, pentru a permite exploatarea adecvată pe liniile existente, sau vor figura în final sub forma unor caracteristici speciale în „registrul de infrastructură”. Cerința esențială 2.4.3, primul paragraf: „Echipamentele electrice trebuie să fie compatibile cu funcționarea instalațiilor de comandă, control și semnalizare.” Definirea caracteristicilor electrice limită, a limitelor interferențelor electromagnetice și a interfeței cu subsistemul de control-comandă asigură această compatibilitate. Caracteristicile relevante care trebuie verificate pe baza prezentei STI sunt definite la punctele 4.1.6, 4.1.9 și 4.2.4. Cerința esențială 2.4.3, al doilea paragraf: „Caracteristicile dispozitivelor de captare a curentului trebuie să permită circulația trenului folosind sistemele de alimentare cu energie ale sistemului feroviar transeuropean de mare viteză.” Această compatibilitate este asigurată prin definirea interfețelor cu sistemul de electrificare, astfel cum sunt specificate în STI referitoare la subsistemul energie. Caracteristicile relevante care trebuie verificate pe baza prezentei STI sunt definite la punctul 4.2.3. Cerința esențială 2.4.3, al treilea paragraf: „Caracteristicile materialului rulant trebuie să-i permită acestuia să circule pe orice linie pentru care a fost prevăzută exploatarea sa.” Această cerință esențială este asigurată prin definirea valorilor parametrilor de bază, a caracteristicilor interfețelor subsistemului și, suplimentar, a performanțelor specificate pentru materialul rulant. Caracteristicile relevante care trebuie verificate pe baza prezentei STI sunt definite la punctele 4.1, 4.2 și 4.3.